section_heading: Životopis
paragraph_text: Alfred Pichler rođen je u mjestu Oštrelju kod Bosanskog Petrovca 1913. godine u tirolskoj obitelji tako da mu je materinski jezik bio njemački. Kasniji biskup je bio sjemeništarac u znamenitom Travničkom sjemeništu kojega su vodili oo. isusovci. Zaređen je za svećenika u Sarajevu 1937. godine u dobi od 23 godine. Bio je kapelan i župnik u više župa tijekom i poslije Drugog svjetskog rata, a komunističke vlasti ga lišavaju slobode 1952.; puštaju ga iz zatvora 1954. godine. Biskup Dragutin Čelik bira ga za kapitularnog vikara banjalučke biskupije. Papa Ivan XXIII. zaređuje ga za biskupa u dobi od 46 godina, 1959. godine. Sudjelovao je kao član Liturgijske komisije na Drugom vatikanskom saboru, a poslije toga bio je predsjednik Vijeća Biskupske konferencije za liturgiju. Kasnije je bio član Mješovite katoličko-pravoslavne komisije za ekumenizam. Bio je poliglot. Otišao je u mirovinu u dobi od 75 godina kada ga je mijenja pomoćni biskup Franjo Komarica 1989. godine. Alfred Pichler bio je svećenik 48 godina, od toga 29 godina biskup. Preminuo je u Banjoj Luci 17. svibnja, 1992. u dobi od 78 godina.